Hekelwerk – toortsie.com
Januarie 9, 2018 Januarie 10, 2018 ~ Toortsie	~ 23 Kommentaar
Kreatiwiteit gee vir my die energie om my gewone dagtaak te verrig. Dis lekker, opwindend en heerlik om 'n voltooide projek in jou hande te hou.
My eerste kreatiewe poging vir 2017, is seker eintlik nog 2016 s'n. My kleurvolle poncho. Ek het hom kort voor die nuwe jaar voltooi. Dit was my krismisprojek by die see. Weet julle hoe lekker dra hy? My Amandla-kombersie wat sê dat ek nou totaal vry is van die ou kleurreëls en mag kleure bymekaarsit wat vir my lekker is.
Die volgende projek was om my Aspriskombersie wat ek al lank tevore gehekel het, groter te maak. Aspris, omdat ek toe nog in die proses van vrywording was, en aspris vreemde kleure bymekaar gesit het.
Daarná het ouma fluks geword en 'n paar truitjies aanmekaar geslaan.
Vir baie jare het ek nie gebrei of gehekel nie. Totdat ek weer begin het. Ek was soos 'n honger dier. Eers het ek gehekel en gehekel en kon net nie versadig raak nie, en toe het die breigogga weer gebyt. Ons pendel mos baie, so ek kry kans om te brei terwyl ons ry.
Ons dorp het vir die kinders in die plakkerskamp mussies gebrei.
Toe kom my dogter aan die beurt. Ek dink nie sy weet wat dit aan die moederhart doen as sy vra: 'Ma, sal ma asseblief vir my 'n trui brei' nie. Sy het nie soveel tuisgemaakte klere soos die ander gekry nie, ma was toe al besiger met ander goed toe sy klein was, en sy het die tuisgemaakte goedjies altyd so waardeer. So, die nag voor ek haar die laaste keer sou sien voor ons oorsese trippie, is truitjie voltooi. Ek moes hom 'n paar keer stuk-stuk uittrek, omdat ek aan die patroon moes verander.
Die beloning? 'Dankie, ma, hy sit lekker. '
As ek na die gebreide en gehekelde goedjies kyk, besef ek: Vroeër is neerbuigend afgekyk op tuisgemaakte goed. Vandag is dit 'n kwaliteit waarvoor jy ver moet soek, veral as jy goeie wol gebruik.